CELEX: 52022PC0288
Language: ro
Date: 2022-06-09
Title: Propunere de REGULAMENT AL PARLAMENTULUI EUROPEAN ȘI AL CONSILIULUI privind măsurile de liberalizare temporară a comerțului în completarea concesiilor comerciale aplicabile produselor din Republica Moldova în temeiul Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte

COMISIA EUROPEANĂ
            Bruxelles, 9.6.2022
            COM(2022) 288 final
            2022/0188(COD)
            
            Propunere de
            REGULAMENT AL PARLAMENTULUI EUROPEAN ȘI AL CONSILIULUI
            privind măsurile de liberalizare temporară a comerțului în completarea concesiilor comerciale aplicabile produselor din Republica Moldova în temeiul Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Agresiunea militară neprovocată și nejustificată a Rusiei împotriva Ucrainei începând cu 24 februarie 2022 a avut un impact negativ profund asupra capacității Republicii Moldova (denumită în continuare „Moldova”) de a face schimburi comerciale cu restul lumii, în special din cauza faptului că exporturile din Moldova se bazau pe tranzitul pe teritoriul ucrainean și pe infrastructura ucraineană, care sunt în mare parte inutilizabile, în prezent. În acest context dificil, Moldova a solicitat Uniunii să faciliteze cât mai mult posibil condițiile care să permită acestei țări să își redirecționeze către UE o parte a schimburilor comerciale cu restul lumii, cu scopul de a aprofunda relațiile comerciale ale Moldovei cu Uniunea și de a sprijini economia acestei țări. În acest scop, este necesar să se sporească gradul de liberalizare a pieței, în special pentru produsele agricole care fac obiectul contingentelor tarifare anuale scutite de taxe vamale (denumite în continuare „contingente tarifare”) în temeiul anexei XV-A la Acordul de asociere între UE și Republica Moldova (denumit în continuare „Acordul de asociere”)
                     1
                   care instituie o zonă de liber schimb aprofundată și cuprinzătoare (deep and comprehensive free trade area - DCFTA). 
               
               
                  Prin urmare, Comisia propune un regulament al Parlamentului European și al Consiliului de introducere a unor măsuri temporare de liberalizare a comerțului sub forma unor contingente tarifare suplimentare scutite de taxe vamale pentru anumite produse agricole care încă fac obiectul contingentelor tarifare, care ar urma să se aplice pentru o perioadă de un an. 
               
               
                  În temeiul anexei XV-A la Acordul de asociere, șapte produse agricole din Moldova fac obiectul contingentelor tarifare. Produsele respective sunt: tomatele, usturoiul, strugurii de masă, merele, cireșele, prunele și sucul de struguri. Două dintre aceste produse (prunele și strugurii de masă) au fost exportate de Moldova în cantități mari către piețe terțe, în special către Rusia, Belarus și Ucraina. Pentru aceste produse, este oportun să se introducă contingente tarifare suplimentare scutite de taxe vamale pentru a sprijini temporar redirecționarea către Uniune, dacă este necesar, a volumelor de vânzări direcționate inițial către piețele respective. Pentru celelalte produse (tomate, usturoi, mere, cireșe și suc de struguri), contingentele nou introduse ar consta într-un volum suplimentar scutit de taxe vamale de aceeași dimensiune cu cel prevăzut în Acordul de asociere.
               
               
                  Aceste măsuri temporare și excepționale vor sprijini și stimula fluxurile comerciale existente din Moldova către Uniune și vor sprijini economia Moldovei. Acest lucru este în conformitate cu principalele obiective ale Acordului de asociere, și anume de a stabili condiții pentru consolidarea relațiilor economice și comerciale care să conducă la integrarea treptată a Moldovei pe piața internă a UE și de a contribui la consolidarea democrației și la stabilitatea politică, economică și instituțională în Moldova. 
               
               
                  Măsurile de liberalizare a comerțului prevăzute în prezenta propunere de regulament sunt luate cu respectarea angajamentului de la articolul 2 din Acordul de asociere, care consacră drept elemente esențiale ale acordului respectarea principiilor democratice, a drepturilor omului și a libertăților fundamentale, precum și combaterea proliferării armelor de distrugere în masă, a materialelor conexe și a vectorilor acestora. În plus, în temeiul aceluiași articol, părțile se angajează mai ales să respecte principiile generale ale respectării statului de drept și al bunei guvernanțe, de combatere a corupției, a activităților criminale organizate sau de alt tip, inclusiv cele cu caracter transnațional, și a terorismului, precum și de respectare a principiilor dezvoltării durabile și multilateralismului eficace. Măsurile de liberalizare a comerțului vor fi condiționate de respectarea acestor elemente esențiale și principii generale.
               
               
                  În plus, măsurile de liberalizare a comerțului cuprinse în prezenta propunere urmăresc să asigure, în conformitate cu articolul 207 alineatul (1) din TFUE, că politica comercială comună a Uniunii se desfășoară în contextul principiilor și obiectivelor acțiunii externe a Uniunii prevăzute la articolul 21 din TUE. 
               
            
            
               •Coerența cu dispozițiile existente în domeniul de politică vizat
            
            
               
                  Aceste măsuri de liberalizare a comerțului ar fi în coerente cu punerea în aplicare a acordului și, în special, cu titlul V de instituire a DCFTA, care prevede că părțile instituie progresiv o zonă de liber schimb pentru o perioadă de tranziție de maximum 10 ani de la data intrării în vigoare a acordului respectiv (articolul 143 din acord).
               
            
            
               •Coerența cu alte politici ale Uniunii
            
            
               
                  Uniunea Europeană a condamnat cu fermitate agresiunea Rusiei împotriva Ucrainei și a luat măsuri importante pentru a sprijini Moldova în acest context excepțional, printre care sprijinul umanitar și frontalier suplimentar, asistența macro-financiară și măsurile de facilitare a schimburilor comerciale în contextul dificil actual. Prin urmare, regulamentul propus ar respecta obligația Uniunii în temeiul articolului 21 alineatul (3) din Tratatul privind Uniunea Europeană de a asigura coerența între diferitele domenii ale acțiunilor sale externe, precum și al articolului 207 alineatul (1) din Tratatul privind funcționarea Uniunii Europene, care prevede că politica comercială comună trebuie să se desfășoare în contextul principiilor și al obiectivelor acțiunilor externe ale Uniunii.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               Temeiul juridic al propunerii este articolul 207 alineatul (2) din Tratatul privind funcționarea Uniunii Europene.
            
            
               •Subsidiaritate (în cazul competențelor neexclusive) 
            
            
               Conform articolului 3 alineatul (1) litera (e) din TFUE, politica comercială comună este definită ca fiind o competență exclusivă a Uniunii. În consecință, principiul subsidiarității nu se aplică.
            
            
               •Proporționalitate
            
         
         
            
               Prezenta propunere este necesară pentru a pune în aplicare politica comercială comună și pentru a atinge obiectivul de a sprijini Moldova să facă față dificultăților sale economice actuale, inclusiv în domeniul schimburilor comerciale cu Uniunea.
            
            
               •Alegerea instrumentului
            
            
               Prezenta propunere se întemeiază pe articolul 207 alineatul (2) din TFUE și se încadrează în politica comercială comună a Uniunii. 
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluările ex-post/verificarea adecvării legislației existente
            
            
               
                  Nu se aplică.
               
            
            
               •Consultări cu părțile interesate
            
            
               
                  Nu se aplică.
               
            
            
               •Obținerea și utilizarea expertizei
            
            
               
                  Nu se aplică.
               
            
            
               •Evaluarea impactului
            
            
               Având în vedere caracterul urgent al situației economice din Moldova, este important ca regulamentul să intre în vigoare cât mai curând posibil. Prin urmare, nu s-a realizat nicio evaluare a impactului pentru măsura în cauză. Cu toate acestea, dispozițiile privind comerțul și aspectele legate de comerț ale Acordului de asociere au făcut obiectul unei evaluări a impactului asupra dezvoltării durabile, comandată de DG Comerț și emisă în 2012, care a contribuit la procesul de negociere privind DCFTA. Studiul respectiv a confirmat faptul că punerea în aplicare a dispozițiilor privind comerțul și aspectele legate de comerț ar avea un impact economic pozitiv atât pentru UE, cât și pentru Moldova. 
            
            
               •Adecvarea reglementărilor și simplificarea
            
            
               
                  Măsura nu sporește sarcina impusă de reglementare care vizează întreprinderile. 
               
            
            
               •Drepturi fundamentale
            
            
               
                  Aceste măsuri ar respecta aceleași principii de bază ca și cele prevăzute în Acordul de asociere. În special, articolul 2 din Acordul de asociere prevede că respectarea principiilor democratice, a drepturilor omului și a libertăților fundamentale constituie elemente esențiale ale acordului respectiv. 
               
               
                  Măsurile ar fi, de asemenea, în conformitate cu Carta drepturilor fundamentale a Uniunii Europene.
               
            
            
               4.IMPLICAȚIILE BUGETARE
            
            
               
                  Pe baza unei estimări în funcție de nivelul importurilor din Moldova înregistrat în 2021, Uniunea Europeană va înregistra o pierdere de venituri din taxe vamale care se ridică la aproximativ 0,3 milioane EUR anual. Prin urmare, impactul asupra resurselor proprii ale UE va fi foarte limitat. 
               
            
            
               5.ALTE ELEMENTE
            
         
         
            
               •Planurile de punere în aplicare și mecanismele de monitorizare, evaluare și raportare
            
            
               
                  Raportarea online cu privire la evoluția schimburilor comerciale UE-Moldova este disponibilă prin intermediul site-urilor web dedicate ale Comisiei Europene. 
               
            
            
               •Documente explicative (în cazul directivelor)
            
            
               
                  Nu se aplică.
               
            
            
               •Explicații detaliate cu privire la prevederile specifice ale propunerii
            
            
               
                  Având în vedere situația de criză din Moldova ca urmare a invaziei Ucrainei de către Rusia, măsura vizează creșterea fluxurilor comerciale din Moldova prin acordarea de scutiri suplimentare de taxe vamale pentru importurile în Uniune de produse agricole din Moldova. Măsurile de liberalizare a comerțului ar urma să se aplice sub forma unor contingente tarifare suplimentare scutite de taxe vamale pentru anumite produse agricole care fac încă obiectul contingentelor tarifare.
               
            
            
               2022/0188 (COD)
            
            
               Propunere de
            
            
               REGULAMENT AL PARLAMENTULUI EUROPEAN ȘI AL CONSILIULUI
            
            
               privind măsurile de liberalizare temporară a comerțului în completarea concesiilor comerciale aplicabile produselor din Republica Moldova în temeiul Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 207 alineatul (2),
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               hotărând în conformitate cu procedura legislativă ordinară
                  2
               ,
            
            
               întrucât:
            
            
               (1)Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova (denumită în continuare „Moldova”), pe de altă parte
                  3
                (denumit în continuare „Acordul de asociere”) reprezintă baza relației dintre Uniune și Republica Moldova. În conformitate cu Decizia 2014/492/UE a Consiliului
                  4
               , titlul V din Acordul de asociere, care se referă la comerț și aspecte legate de comerț, s-a aplicat cu titlu provizoriu de la 1 septembrie 2014 și a intrat în vigoare la 1 iulie 2016, în urma ratificării de către toate statele membre. 
            
            
               (2)Acordul de asociere exprimă dorința părților la Acordul de asociere (denumite în continuare „părțile”) de a-și consolida și extinde relațiile într-un mod ambițios și inovator, pentru a facilita și a realiza o integrare economică treptată, cu respectarea drepturilor și obligațiilor care decurg din calitatea părților de membru al Organizației Mondiale a Comerțului.
            
            
               (3)Articolul 143 din Acordul de asociere prevede instituirea progresivă a unei zone de liber schimb între părți, în conformitate cu articolul XXIV din Acordul General pentru Tarife și Comerț din 1994 (denumit în continuare „GATT 1994”). În acest scop, articolul 147 din Acordul de asociere prevede eliminarea progresivă a taxelor vamale în conformitate cu programul inclus în acesta, precum și posibilitatea de a accelera și de a extinde domeniul de aplicare a unei astfel de eliminări. 
            
            
               (4)Războiul de agresiune neprovocat și nejustificat declanșat de Rusia împotriva Ucrainei la 24 februarie 2022 a avut un impact negativ profund asupra capacității Moldovei de a face schimburi comerciale cu restul lumii, în special din cauza faptului că exporturile din Moldova aferente schimburilor comerciale respective se bazau pe tranzitul pe teritoriul ucrainean și pe infrastructura ucraineană, care sunt în mare parte indisponibile, în prezent. Pentru a atenua efectele negative asupra economiei Moldovei, este necesar să se accelereze dezvoltarea unor relații economice mai strânse între Uniune și Republica Moldova și să se ofere un sprijin rapid economiei Moldovei în aceste circumstanțe critice. Prin urmare, este necesar și oportun să se stimuleze fluxurile comerciale ale Moldovei sub forma unor măsuri temporare de liberalizare a comerțului prin care se acordă contingente tarifare suplimentare scutite de taxe vamale pentru șapte produse agricole care fac încă obiectul contingentelor tarifare anuale scutite de taxe vamale (denumite în continuare „contingente tarifare”), în sensul accelerării eliminării taxelor vamale pentru schimburile comerciale dintre Uniune și Moldova.
            
         
         
            
               (5)În conformitate cu articolul 21 alineatul (3) din Tratatul privind Uniunea Europeană (TUE), Uniunea trebuie să asigure coerența dintre diferitele domenii ale acțiunii sale externe. În temeiul articolului 207 alineatul (1) din Tratatul privind funcționarea Uniunii Europene (TFUE), politica comercială comună trebuie să se desfășoare în cadrul principiilor și al obiectivelor acțiunii externe a Uniunii. 
            
            
               (6)Este necesar ca măsurile de liberalizare a comerțului stabilite prin prezentul regulament să ia forma unor contingente tarifare suplimentare temporare scutite de taxe vamale pentru anumite produse agricole care fac încă obiectul contingentelor tarifare. Prin intermediul măsurilor respective, Uniunea va aprofunda integrarea economică dintre Moldova și Uniune și va oferi un sprijin temporar economic adecvat în beneficiul Moldovei și al operatorilor economici care sunt afectați. În temeiul anexei XV-A la Acordul de asociere, șapte produse agricole din Moldova fac obiectul contingentelor tarifare. Produsele respective sunt: tomatele, usturoiul, strugurii de masă, merele, cireșele, prunele și sucul de struguri. Două dintre aceste produse (prunele și strugurii de masă) au fost exportate de Moldova în cantități mari către piețe terțe, în special către Rusia, Belarus și Ucraina. Pentru aceste produse, este oportun să se introducă contingente tarifare suplimentare scutite de taxe vamale pentru a sprijini temporar redirecționarea către Uniune, dacă este necesar, a volumelor de vânzări direcționate inițial către piețele respective. Pentru celelalte produse (tomate, usturoi, mere, cireșe și suc de struguri), contingentul tarifar nou introdus ar consta într-un volum suplimentar scutit de taxe vamale de aceeași dimensiune cu cel prevăzut în Acordul de asociere.
            
            
               (7)În scopul prevenirii fraudelor, dreptul de a beneficia de măsurile comerciale stabilite de prezentul regulament ar trebui să fie condiționat de respectarea de către Moldova a tuturor condițiilor relevante pentru obținerea de avantaje care decurg din Acordul de asociere, inclusiv a regulilor de origine a produselor în cauză și a procedurilor aferente, precum și de implicarea Moldovei în cooperarea administrativă strânsă cu Uniunea, astfel cum se prevede în Acordul de asociere.
            
            
               (8)Moldova ar trebui să nu introducă noi taxe vamale sau taxe cu efect echivalent, nici noi restricții cantitative sau măsuri cu efect echivalent asupra importurilor originare din Uniune, să păstreze taxele vamale și celelalte taxe la nivelurile actuale și să nu introducă alte restricții, cu excepția cazului în care introducerea acestora ar fi justificată în mod clar în contextul războiului. În cazul nerespectării de către Moldova a oricăreia dintre condițiile respective, Comisia ar trebui să fie împuternicită să suspende temporar toate sau o parte din măsurile comerciale stabilite prin prezentul regulament. 
            
            
               (9)Articolul 2 din Acordul de asociere prevede că, printre altele, respectarea principiilor democratice, a drepturilor omului și a libertăților fundamentale, precum și combaterea proliferării armelor de distrugere în masă, a materialelor conexe și a vectorilor acestora constituie elemente esențiale ale Acordului de asociere. În temeiul aceluiași articol, părțile se angajează în special să respecte următoarele principii generale: respectarea principiului statului de drept și al bunei guvernanțe, combaterea corupției, a activităților criminale, organizate sau de alt tip, inclusiv cele cu caracter transnațional, și a terorismului, precum și respectarea principiilor dezvoltării durabile și multilateralismului eficace. Este oportun să se introducă posibilitatea de a suspenda temporar măsurile de liberalizare a comerțului prevăzute în prezentul regulament în cazul în care Moldova nu respectă elementele esențiale sau principiile generale menționate anterior ale Acordului de asociere. 
            
            
               (10)În vederea asigurării unor condiții uniforme pentru punerea în aplicare a prezentului regulament, ar trebui conferite competențe de executare Comisiei de a suspenda temporar măsurile de liberalizare a comerțului menționate în considerentul 7, în cazurile în care producătorii din Uniune de produse similare sau aflate în concurență directă sunt sau ar putea fi grav afectați de importurile realizate în temeiul prezentului regulament. Respectivele competențe ar trebui să fie exercitate în conformitate cu Regulamentul (UE) nr. 182/2011 al Parlamentului European și al Consiliului
                  5
               .
            
            
               (11)Sub rezerva unei anchete a Comisiei, este necesar să se prevadă posibilitatea de a suspenda măsurile de liberalizare a comerțului menționate în considerentul 6 în cazul unuia sau mai multor produse aflate sub incidența prezentului regulament care cauzează sau riscă să cauzeze dificultăți grave producătorilor din Uniune de produse similare sau direct concurente. 
            
            
               (12)Raportul anual al Comisiei privind punerea în aplicare a zonei de liber schimb aprofundate și cuprinzătoare, care este parte integrantă din Acordul de asociere, ar trebui să includă o evaluare detaliată a punerii în aplicare a măsurilor comerciale stabilite prin prezentul regulament.
            
            
               (13)Având în vedere urgența problemei legate de situația cauzată de războiul de agresiune al Rusiei împotriva Ucrainei, se consideră oportun să se invoce excepția de la termenul de opt săptămâni prevăzută la articolul 4 din Protocolul nr. 1 privind rolul parlamentelor naționale în Uniunea Europeană, anexat la TUE, la TFUE și la Tratatul de instituire a Comunității Europene a Energiei Atomice.
            
            
               (14)Având în vedere caracterul urgent al situației economice din Moldova, prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene,
            
            
               ADOPTĂ PREZENTUL REGULAMENT:
            
            
               Articolul 1
            
            
               Măsuri de liberalizare a comerțului
            
            
               În plus față de contingentele tarifare scutite de taxe vamale stabilite în anexa XV-A la Acordul de asociere, produsele agricole enumerate în anexa la prezentul regulament sunt admise la import în Uniune din Republica Moldova în limitele contingentelor tarifare scutite de taxe vamale ale Uniunii, astfel cum sunt stabilite în anexa respectivă. Contingentele tarifare respective scutite de taxe vamale sunt gestionate de către Comisie în conformitate cu articolele 49-54 din Regulamentul de punere în aplicare (UE) 2015/2447
                  6
               .
            
            
               Articolul 2
            
            
               Condiții de acordare a dreptului de a beneficia de măsurile de liberalizare a comerțului
            
            
               Măsurile de liberalizare a comerțului prevăzute la articolul 1 sunt supuse următoarelor condiții:
            
            
               (a)respectarea regulilor de origine a produselor, precum și a procedurilor aferente, astfel cum se prevede în Acordul de asociere; 
            
            
               (b)neintroducerea de către Moldova de noi taxe vamale sau a unor taxe cu efect echivalent, nici de noi restricții cantitative sau măsuri cu efect echivalent asupra importurilor originare din Uniune, păstrarea taxelor vamale și a celorlalte taxe la nivelurile actuale și neintroducerea niciunor altor restricții, inclusiv a unor măsuri administrative interne discriminatorii, cu excepția cazului în care introducerea acestora ar fi justificată în mod clar în contextul războiului și
            
            
               (c)respectarea de către Moldova a principiilor democratice, a drepturilor omului și a libertăților fundamentale, precum și combaterea proliferării armelor de distrugere în masă, a materialelor conexe și a vectorilor acestora, respectarea principiului statului de drept și al bunei guvernanțe, combaterea corupției, a activităților criminale organizate sau de alt tip, inclusiv cele cu caracter transnațional, și a terorismului, precum și respectarea principiilor dezvoltării durabile și multilateralismului eficace prevăzute la articolele 2, 9 și 16 din Acordul de asociere.
            
         
         
            
               Articolul 3
            
            
               Suspendarea temporară a măsurilor
            
            
               1.În cazul în care Comisia constată că există suficiente elemente de probă care atestă nerespectarea de către Moldova a condițiilor stabilite la articolul 2, Comisia poate, prin intermediul unui act de punere în aplicare, să suspende integral sau parțial măsurile de liberalizare a comerțului prevăzute în prezentul regulament. Respectivul act de punere în aplicare se adoptă în conformitate cu procedura de examinare menționată la articolul 5 alineatul (2).
            
            
               2.În cazul în care un stat membru solicită Comisiei să suspende oricare dintre măsurile de liberalizare a comerțului prevăzute în prezentul regulament din cauza nerespectării de către Moldova a condițiilor stabilite la articolul 2 litera (b), Comisia furnizează un aviz motivat, în termen de patru luni de la data solicitării, în care precizează dacă plângerea referitoare la nerespectarea de către Moldova a condițiilor respective este întemeiată. În cazul în care concluzionează că plângerea este întemeiată, Comisia deschide procedura menționată la alineatul (1) din prezentul articol.
            
            
               Articolul 4
            
            
               Clauza de salvgardare
            
            
               1.Dacă un produs originar din Moldova este importat în condiții care cauzează sau riscă să cauzeze dificultăți grave producătorilor din Uniune de produse similare sau aflate în concurență directă, măsura de liberalizare a comerțului prevăzută la articolul 1 poate fi suspendată în orice moment cu privire la produsul respectiv.
            
            
               2.Comisia monitorizează îndeaproape impactul prezentului regulament, inclusiv în ceea ce privește prețurile pe piața Uniunii, ținând cont de informațiile cu privire la exporturile, importurile și producția Uniunii de produse care fac obiectul măsurilor de liberalizare a comerțului stabilite de prezentul regulament.
            
            
               3.Comisia ia o decizie de deschidere a unei anchete într-un termen rezonabil:
            
            
               (a)la cererea unui stat membru, 
            
            
               (b)la cererea unei persoane juridice sau a unei asociații fără personalitate juridică care acționează în numele producătorilor din Uniune, ceea ce înseamnă toți producătorii din Uniune de produse similare sau direct concurente sau o proporție majoră a acestora sau
            
            
               (c)la inițiativa proprie a Comisiei, în cazul în care aceasta consideră că există suficiente elemente de probă prima facie care atestă existența unor dificultăți grave pentru producătorii din Uniune de produse similare sau direct concurente, astfel cum se menționează la alineatul (1).
            
            
               În sensul prezentului alineat, „proporție majoră a producătorilor din Uniune de produse similare sau direct concurente” înseamnă producătorii din Uniune a căror producție colectivă constituie mai mult de 50 % din producția totală a Uniunii de produse similare sau aflate în concurență directă realizată de către acea parte a industriei Uniunii care și-a exprimat susținerea sau opoziția față de cerere, și care reprezintă nu mai puțin de 25 % din totalul producției de produse similare sau aflate în concurență directă realizate de industria Uniunii.
            
            
               4.În cazul în care decide deschiderea unei anchete, Comisia publică în Jurnalul Oficial al Uniunii Europene un aviz care anunță deschiderea anchetei în cauză. Avizul respectiv prezintă un rezumat al informațiilor primite și prevede că orice informație utilă trebuie comunicată Comisiei. Avizul precizează termenul în care părțile interesate își pot prezenta în scris punctele de vedere. Termenul respectiv nu depășește patru luni de la data publicării avizului.
            
            
               5.Comisia caută toate informațiile pe care le consideră necesare și poate verifica informațiile din partea Moldovei sau provenite de la orice altă sursă relevantă. Comisia poate fi asistată de funcționari ai statului membru pe teritoriul căruia ar putea fi efectuate verificări, în urma unei cereri în acest sens din partea respectivului stat membru.
            
            
               6.La examinarea posibilei existențe a dificultăților grave pentru producătorii din Uniune de produse similare sau aflate în concurență directă, astfel cum se menționează la alineatul (1), Comisia ia în considerare, printre altele, următorii factori privind producătorii din Uniune, atunci când sunt disponibile informații relevante:
            
            
               –cota de piață;
            
            
               –producția;
            
            
               –stocurile;
            
            
               –capacitatea de producție;
            
         
         
            
               –utilizarea capacității;
            
            
               –ocuparea forței de muncă;
            
            
               –importurile;
            
            
               –prețurile.
            
            
               7.Ancheta se încheie în termen de șase luni de la publicarea avizului menționat la alineatul (4) din prezentul articol. În circumstanțe excepționale, Comisia poate prelungi termenul respectiv prin intermediul unui act de punere în aplicare adoptat în conformitate cu procedura de examinare menționată la articolul 5 alineatul (2).
            
            
               8.În termen de trei luni de la încheierea anchetei, Comisia decide dacă să suspende măsura de liberalizare a comerțului prevăzută la articolul 1 în ceea ce privește produsul care face obiectul anchetei, prin intermediul unui act de punere în aplicare adoptat în conformitate cu procedura de examinare menționată la articolul 5 alineatul (2). Actul de punere în aplicare respectiv intră în vigoare în termen de o lună de la data publicării. Suspendarea se aplică pe perioada de timp necesară pentru a contracara deteriorarea situației economice sau financiare a producătorilor din Uniune sau pe perioada cât persistă riscul unei astfel de deteriorări. În cazul în care din constatarea definitivă a faptelor reiese că nu sunt îndeplinite condițiile prevăzute la alineatul (1) al prezentului articol, Comisia adoptă un act de punere în aplicare pentru încetarea anchetei și a procedurilor. Actul de punere în aplicare respectiv este adoptat în conformitate cu procedura de examinare prevăzută la articolul 5 alineatul (2) din prezentul regulament. 
            
            
               9.În cazul în care circumstanțe excepționale care necesită o acțiune imediată fac ancheta imposibilă, Comisia poate lua orice măsură preventivă care este necesară, după informarea Comitetului Codului vamal menționat la articolul 5 alineatul (1).
            
            
               Articolul 5
            
            
               Procedura comitetului
            
            
               1.Comisia este asistată de Comitetul Codului Vamal instituit prin articolul 285 din Regulamentul (UE) nr. 952/2013 al Parlamentului European și al Consiliului
                  7
               . Respectivul comitet este un comitet în înțelesul Regulamentului (UE) nr. 182/2011. 
            
            
               2.În cazul în care se face trimitere la prezentul alineat, se aplică articolul 5 din Regulamentul (UE) nr. 182/2011.
            
            
               Articolul 6
            
            
               Evaluarea punerii în aplicare a măsurilor de liberalizare a comerțului
            
            
               Raportul anual al Comisiei privind punerea în aplicare a zonei de liber schimb aprofundate și cuprinzătoare include o evaluare detaliată a punerii în aplicare a măsurilor de liberalizare a comerțului prevăzute în prezentul regulament și include, în măsura în care este necesar, o evaluare a impactului social al acestor măsuri în Moldova și în Uniune. Informațiile privind importurile de produse menționate la articolul 1 se pun la dispoziție pe site-ul web al Comisiei.
            
            
               Articolul 7
            
            
               Dispoziție tranzitorie
            
            
               Măsurile de liberalizare a comerțului se aplică produselor care, la data intrării în vigoare a prezentului regulament, se află sub control vamal în Uniune, sub rezerva prezentării unei cereri în acest sens autorităților vamale competente din Uniune, în termen de șase luni de la data respectivă.
            
            
               Articolul 8
            
            
               Intrarea în vigoare și aplicarea
            
            
               1.Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
         
         
            
               2.Prezentul regulament se aplică până la ... [un an de la data intrării în vigoare a prezentului regulament]. 
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European
                        Pentru Consiliu
               
               
                  Președinta
                        Președintele
               
            
            
               FIȘĂ FINANCIARĂ LEGISLATIVĂ PENTRU PROPUNERILE CU IMPLICAȚII BUGETARE STRICT LIMITATE LA VENITURI
            
            
               1.TITLUL PROPUNERII:
            
            
               Propunere de Regulament al Parlamentului European și al Consiliului privind măsurile de liberalizare temporară a comerțului în completarea concesiilor comerciale aplicabile produselor din Republica Moldova în temeiul Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte
            
            
               2.LINII BUGETARE:
            
            
               capitolul 12, articolul 120
            
            
               Suma înscrisă în buget pentru exercițiul financiar 2022: 17 912 606 159 EUR
            
            
               3.IMPACTUL FINANCIAR 
            
            
               ◻
                     Propunerea nu are implicații financiare
            
            
               X
                     Propunerea nu are implicații financiare asupra cheltuielilor, dar are implicații financiare asupra veniturilor - efectul este următorul:
            
            
                     
                  
                  
                     
                  
               
                     
                        Linia bugetară
                     
                  
                  
                     
                        Venituri 
                     
                     
                  
                  
                     
                        Perioada: partea din 2022 - partea din 2023*
                     
                     
                        (milioane EUR cu o zecimală)
                     
                  
               
                     
                        Articolul 120 capitolul 12
                           8
                        
                     
                  
                  
                     
                        Implicații asupra resurselor proprii
                     
                  
                  
                     
                        0,3
                     
                  
               
                     
                        Total 
                     
                  
                  
                     
                  
                  
                     
                  
               
               * O perioadă de un an de la intrarea în vigoare a regulamentului
            
            
               Calculele se bazează pe volumele din 2021 ale importurilor de produse care fac obiectul regulamentului propus care depășesc contingentul anual scutit de taxe vamale (și anume, prune).
            
            
               Pe baza calculelor de mai sus, pierderea de venituri din resurse proprii tradiționale din această decizie este estimată la 0,366 milioane EUR (sumă brută, care include costurile de colectare) x 0,75 = 0,274 milioane EUR pentru perioada în cauză.
            
            
               4.MĂSURI ANTIFRAUDĂ
            
            
               În scopul prevenirii fraudelor, dreptul de a beneficia de măsurile comerciale stabilite de regulamentul propus ar trebui să fie condiționat de respectarea de către Moldova a tuturor condițiilor relevante pentru obținerea de avantaje care decurg din Acordul de asociere, inclusiv a regulilor de origine a produselor în cauză și a procedurilor aferente, precum și de implicarea Moldovei în cooperarea administrativă strânsă cu Uniunea, astfel cum se prevede în Acordul de asociere.
            
         
         
            
                  
                     (1)
                  
                        Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte (JO L 240, 30.8.2014, p. 4) a fost semnat de părți la 27 iunie 2014. Acordul de asociere, care include zona de liber schimb aprofundată și cuprinzătoare (DCFTA), s-a aplicat cu titlu provizoriu de la 1 septembrie 2014 și este în vigoare pe deplin de la 1 iulie 2016, ca urmare a ratificării de către toate statele membre ale UE.
               
               
                  
                     (2)
                  
                        Poziția Parlamentului European din … (nepublicată încă în Jurnalul Oficial) și Decizia Consiliului din ...
               
               
                  
                     (3)
                  
                        JO L 240 of 30.8.2014, p. 4
               
               
                  
                     (4)
                  
                        Decizia 2014/492/UE a Consiliului din 16 iunie 2014 privind semnarea, în numele Uniunii Europene, și aplicarea cu titlu provizoriu a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte (
                  JO L 260, 30.8.2014, p. 1
                  ).
               
               
                  
                     (5)
                  
                        Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).
               
               
                  
                     (6)
                  
                        Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558). 
               
               
                  
                     (7)
                  
                        Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (
                  
                     JO L 269, 10.10.2013, p. 1
                  
                  ).
               
               
                  
                     (8)
                  
                        În ceea ce privește resursele proprii tradiționale (taxe agricole, cotizații pentru zahăr, taxe vamale), sumele indicate trebuie să fie sume nete, și anume sume brute după deducerea a 25 % reprezentând cheltuieli de taxare.
               
            
      
    ---documentbreak--- 
      
         
               COMISIA EUROPEANĂ
            Bruxelles, 9.6.2022
            COM(2022) 288 final
            
            ANEXĂ
            la
            Propunerea de regulament al Parlamentului European și al Consiliului
            privind măsurile de liberalizare temporară a comerțului în completarea concesiilor comerciale aplicabile produselor din Republica Moldova în temeiul Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte
            
               
         
         
            
               ANEXĂ 
            
            
               CONTINGENTE TARIFARE SUPLIMENTARE SCUTITE DE TAXE VAMALE PENTRU PRODUSELE AGRICOLE MENȚIONATE LA ARTICOLUL 1
            
            
               În pofida regulilor de interpretare a Nomenclaturii combinate (NC), textul descrierii produselor trebuie considerat ca având o valoare pur indicativă. În sensul prezentei anexe, domeniul de aplicare al regimului preferențial este determinat de codurile NC existente la data adoptării prezentului regulament.
            
            
                     
                        
                           Număr de ordine
                        
                     
                  
                  
                     
                        
                           Cod NC
                        
                     
                  
                  
                     
                        
                           Descrierea mărfurilor
                        
                     
                  
                  
                     
                        
                           Volum contingentar anual (în tone)
                        
                     
                  
               
                     
                        
                           09.6810
                        
                     
                  
                  
                     
                        
                           0702 00 00
                        
                     
                  
                  
                     
                        
                           Tomate, în stare proaspătă sau refrigerată
                        
                     
                  
                  
                     
                        
                           2 000
                        
                     
                  
               
                     
                        
                           09.6811
                        
                     
                  
                  
                     
                        
                           0703 20 00
                        
                     
                  
                  
                     
                        
                           Usturoi, în stare proaspătă sau refrigerată
                        
                     
                  
                  
                     
                        
                           220
                        
                     
                  
               
                     
                        
                           09.6812
                        
                     
                  
                  
                     
                        
                           0806 10 10
                        
                     
                  
                  
                     
                        
                           Struguri de masă, proaspeți
                        
                     
                  
                  
                     
                        
                           38 000
                        
                     
                  
               
                     
                        
                           09.6816
                        
                     
                  
                  
                     
                        
                           0808 10 80
                        
                     
                  
                  
                     
                        
                           Mere, proaspete (altele decât merele pentru fabricarea cidrului, prezentate în vrac, de la 16 septembrie la 15 decembrie)
                        
                     
                  
                  
                     
                        
                           40 000
                        
                     
                  
               
                     
                        
                           09.6813
                        
                     
                  
                  
                     
                        
                           0809 29 00
                        
                     
                  
                  
                     
                        
                           Cireșe (altele decât vișinele), proaspete
                        
                     
                  
                  
                     
                        
                           1 500
                        
                     
                  
               
                     
                        
                           09.6814
                        
                     
                  
                  
                     
                        
                           0809 40 05
                        
                     
                  
                  
                     
                        
                           Prune, proaspete
                        
                     
                  
                  
                     
                        
                           25 000
                        
                     
                  
               
                     
                        
                           09.6815
                        
                     
                  
                  
                     
                        
                           2009 61 10
                        
                     
                  
                  
                     
                        
                           Suc de struguri, incl. must de struguri, nefermentat, cu o valoare Brix <= 30 la 20 °C, în valoare de peste 18 EUR/100 kg, cu sau fără adaos de zahăr sau de alți îndulcitori (altul decât cel cu conținut de alcool)
                        
                     
                  
                  
                     
                        
                           500
                        
                     
                  
               
                     
                        
                     
                  
                  
                     
                        
                           2009 69 19
                        
                     
                  
                  
                     
                        
                           Suc de struguri, incl. must de struguri, nefermentat, cu o valoare Brix > 67 la 20 °C, în valoare de peste 22 EUR/100 kg, cu sau fără adaos de zahăr sau alți îndulcitori (altul decât cel cu conținut de alcool)
                        
                     
                  
                  
                     
                        
                     
                  
               
                     
                        
                     
                  
                  
                     
                        
                           2009 69 51
                        
                     
                  
                  
                     
                        
                           Suc de struguri concentrat, incl. must de struguri, nefermentat, cu o valoare Brix > 30 dar <= 67 la 20 °C, în valoare de peste 18 EUR/100 kg, cu sau fără adaos de zahăr sau alți îndulcitori (altul decât cel cu conținut de alcool)
                        
                     
                  
                  
                     
                        
                     
                  
               
                     
                        
                     
                  
                  
                     
                        
                           2009 69 59
                        
                     
                  
                  
                     
                        
                           Suc de struguri, incl. must de struguri, nefermentat, cu o valoare Brix > 30 dar <= 67 la 20 °C, în valoare de peste 18 EUR/100 kg, cu sau fără adaos de zahăr sau alți îndulcitori (altul decât cel concentrat sau cu conținut de alcool)